La Bibia piemontèisa/Testament Vej/Isaia/Isaia 21


Isaia

21

Nosgnor a giudicherà Babilònia 

Stossì a l’é n’oràcol ch’a riguarda Babilònia, ël desert dël mar.  Parèj ëd la bùria ch'a bufa dzora ‘l Negheb, parèj chiel a riva dal desert, da na tèra afrosa. I l’hai avù na vision da fé spavent: un marodeur ch’a ravagia,  un dëstrutor ch'a dëstruv. Montè, Elamita! Buté l’assedi, Medi! Mi i farai chité tùit ij gëmm. A l’é për lòn che fin-a mia pansa a tërmola; a l'han ciapame 'd granfi parèj ëd na fomna pajolanta; I son tròp svèrs da sente lòn che Nosgnor a l’ha progetà ‘d fé, tròp sbalordì për sté a vardé lòn ch’a l’é presentasse ai mè euj. Mè cheur a l'é sperdù, i son anvasà da la costernassion; l'ambrun-a seiran-a tant desiderà a l'é vnùita esse mè oror. Ch’as pronta la tàula, ch’as ëslarga 'l mantil, ch’as mangia e ch'as bèiva! Ausseve, vojàutri capitan, buteje d'euli a jë scu, ch’a l’han da esse pront a la bataja!

Nosgnor a l'ha dime përparèj: “Va, buta na vàrdia an sla muraja dla sità! Na sentinela ch’a nunsia tut lòn che a vëdd. Quand ch’as ës-cieirerà ‘d chèr da guèra tirà da cobie ‘d cavaj e 'd sivalié, gent ch'a cavàlca 'd gamèj, ch’a sio a l'avàit, con motobin d'atension. Antlora a l'ha crijà la vedëtta: “Nosgnor, mi i son sèmper a mè pòst d'osservassion, tut ël di, e da mè leugh i stago an pé tuta la neuit. Vardé, a la fin i l’hai vëddù ch’a rivava n’òm an s’un chèr ëd guèra tirà da na cobia ‘d cavaj!”. Antlora la sentinela a l’ha dit: “A l'é tombà! Babilònia a l’é tombà! Tute le mistà dij sò dio a son për tèra, sfrisà”.

Òh mia gent, gent tribulà ch’a l’é stàita trebià com an sl'èira, mi i l’hai bin dite lòn che i l'hai sentù dal Signor dl’Univers; i l’hai nunsiate precis tut lòn che ‘l Dé d'Israel am disìa!

Brute neuve da Seir 

Stossì a l’é n’oràcol ch’a riguarda Dumah. Am crijo da Seir: “Sentinela: a che mira a l'é la neuit? Sentinela: a che mira a l'é la neuit? La sentinela am rëspond: “La matin a riva da ‘n sì pòch, ma pì tard a-i sarà ‘ncora neuit. Se pì tard, it veule torna ciameme, vnì pura ‘ncora a ciamé”.

Nosgnor a giudicherà l’Arabia 

Stossì a l’é n’oràcol ch’a riguarda l’Arabia. “Carovan-e 'd Dedan, passé la neuit stërmà ant ël desert d’Arabia. Gent dël pais ëd Tema: porteje d'eva a coj ch'a l'han sèj,  porteje da mangé ai fugitiv përchè lor a son ëstrach. Përchè lor a scapo dëdnans ëd la spa, an facia a la spa dësfodrà, dëdnans ëd l'arch tëndù, an facia al rabel ëd la guera.

Përchè parèj a l'ha dime Nosgnor: “Ancora precis për n'ann, calcolà a la manera d'un salarià tut lë splendrior ëd Chedar a sparirà. E a-i sarà mach pì ‘n cit nùmer ëd vajant dl'arch ëd Chedar ch’a dzorvivran. Ël Signor Dé d'Israel a l'ha parlà përparèj.

Nòte 

Bibia
Testament Vej
Isaia